ROZHODNUTIE RADY
z 3. júna 2008,
ktorým sa zrušuje rozhodnutie 2005/182/ES o existencii nadmerného schodku na Slovensku
(2008/562/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 104 ods. 12,
so zreteľom na odporúčanie Komisie,
keďže:
(1)
Rozhodnutím Rady 2005/182/ES (1) sa po odporúčaní Komisie v súlade s článkom 104 ods. 6 zmluvy rozhodlo o tom, že na Slovensku existuje nadmerný schodok. Rada poukázala na to, že celkový schodok verejných financií bol v roku 2003 na úrovni 3,6 % HDP, čo je nad referenčnou hodnotu 3 % HDP stanovenou v zmluve.
(2)
Dňa 5. júla 2004 v súlade s článkom 104 ods. 7 zmluvy a článkom 3 ods. 4 nariadenia Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (2) Rada na základe odporúčania Komisie vydala odporúčanie, ktoré bolo určené Slovensku, s cieľom odstrániť nadmerný schodok najneskôr do konca roku 2007. Odporúčanie bolo uverejnené.
(3)
Podľa článku 104 ods. 12 zmluvy sa rozhodnutie Rady o existencii nadmerného schodku má zrušiť, ak sa podľa názoru Rady v príslušnom členskom štáte nadmerný schodok odstránil.
(4)
Podľa Protokolu o postupe pri nadmernom deficite, ktorý tvorí prílohu k zmluve, poskytuje údaje na vykonávanie tohto postupu Komisia. Podľa článku 4 nariadenia Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu k Zmluve o založení Európskeho spoločenstva (3) majú členské štáty ako súčasť uplatňovania protokolu oznamovať údaje o verejnom schodku a dlhu a o iných súvisiacich ukazovateľoch dvakrát ročne, a to pred 1. aprílom a pred 1. októbrom.
(5)
Na základe údajov, ktoré poskytla Komisia (Eurostat) podľa článku 8g ods. 1 nariadenia (ES) č. 3605/93, vychádzajúcich z oznámenia Slovenska uskutočneného pred 1. aprílom 2008 a prognóz útvarov Komisie z jari 2008, je možné urobiť tieto závery:
-
vzhľadom na revízie údajov vykonané po prijatí rozhodnutia Rady z roku 2004 o existencii nadmerného schodku sa schodok verejných financií udržal v rokoch 2003 - 2005 pod hranicou 3 % HDP. Po jeho zvýšení na 3,6 % HDP v roku 2006 sa v roku 2007 znížil na 2,2 % HDP, čo je pod referenčnou hodnotou schodku 3 % HDP. Cieľová hodnota stanovená v aktualizácii konvergenčného programu z decembra 2006 je 2,9 % HDP,
-
fiškálnej konsolidácii napomohol živý rast HDP, zamestnanosti a príjmov, čím sa pomer výdavkov k HDP mohol znižovať rýchlejšie ako pomer príjmov k HDP. Znižujúci sa pomer výdavkov k HDP bol takisto spôsobený obmedzeniami výdavkov a reformami v oblasti výdavkov, ako napríklad výraznými obmedzeniami sociálnych dávok. Pozitívne výsledky vyplývajúce z cyklického rozmachu a rastu po štrukturálnych reformách sa však nevyužili naplno na konsolidáciu financií. V dôsledku toho sa odhaduje, že štrukturálny schodok (t. j. cyklicky upravený zostatok bez jednorazových a iných dočasných opatrení) sa zhoršil z približne 1,5 % HDP v roku 2003 na približne 3 % HDP v roku 2006 a až potom v roku 2007 sa zlepšil na hodnotu približne 2,5 % HDP. Toto štrukturálne zhoršovanie je však možné čiastočne prisúdiť zavedeniu kapitalizačného druhého dôchodkového piliera v roku 2005, pričom transfery do tohto piliera sa podľa odhadov zvýšili z 0,8 % HDP v roku 2005 na 1,2 % HDP v roku 2006, resp. 1,3 % HDP v roku 2007. Zvyšovaním dane z cigariet, ktorému predchádzalo rozsiahle predzásobovanie cigaretami na rôznych stupňoch distribučného reťazca, sa okrem toho spôsobili rozsiahle posuny daňových príjmov, ktorých následkom boli dodatočné daňové príjmy v rokoch 2003, 2005 a 2007, po ktorých nasledovali zodpovedajúce zníženia príjmov v nasledujúcich rokoch,
-
na rok 2008 sa v prognóze útvarov Komisie z jari 2008 predpokladá ďalšie znižovanie celkového schodku na hodnotu 2,0 % HDP, najmä v dôsledku výhľadov pokračujúceho výrazného rastu a niektorých opatrení zameraných na zvýšenie príjmov, akými je napríklad rozširovanie základu dane právnických a fyzických osôb a zvýšenie stropu v oblasti sociálnych príspevkov. Toto je v súlade s oficiálnou cieľovou hodnotou schodku vo výške 2,0 % HDP, stanovenou vo februári 2008. V uvedenej prognóze z jari sa na rok 2009 predpokladá zvýšenie schodku na 2,3 % HDP za predpokladu, že nedôjde k zmene politiky. Z týchto skutočností vyplýva, že schodok sa podarilo dôveryhodným a udržateľným spôsobom znížiť pod referenčnú hodnotu 3 % HDP,
-
napriek uvedenému sa očakáva, že štrukturálne saldo sa v roku 2008 zníži o približne percentuálneho bodu HDP a v roku 2009 za predpokladu, že nedôjde ku zmene politiky, rovnako o približne percentuálneho bodu. Tento vývoj je potrebné vnímať v súvislosti s potrebou napredovať smerom k splneniu strednodobého cieľa rozpočtovej pozície, ktorým je pre Slovensko štrukturálny schodok tesne pod hranicou 1 % HDP,
-
verejný dlh zostáva výrazne pod referenčnou hodnotou 60 % HDP. Zo 42,4 % HDP v roku 2003 klesol na 29,4 % v roku 2007. Podľa prognózy z jari 2008 sa očakáva, že pomer dlhu k HDP zostane počas prognózovaného obdobia vo všeobecnosti stabilný (za predpokladu, že nedôjde k zmene politiky).
(6)
Podľa názoru Rady bol nadmerný schodok na Slovensku odstránený, a rozhodnutie 2005/182/ES by sa preto malo zrušiť,
PRIJALA TOTO ROZHODNUTIE:
Článok 1
Z celkového posúdenia vyplýva, že nadmerný schodok bol na Slovensku odstránený.
Článok 2
Rozhodnutie 2005/182/ES sa týmto zrušuje.
Článok 3
Toto rozhodnutie je určené Slovenskej republike.
V Luxemburgu 3. júna 2008